Zlatna kolekcija (Hari Mata Hari)
Zlatna kolekcija je dvostruki kompilacijski CD sarajevske pop grupe Hari Mata Hari kojeg je 2006. godine objavila diskografska kuća Croatia Records. Na albumu se nalazi 35 pjesama za koje su tekstove i muziku napisale poznate ličnosti bosanskohercegovačke i hrvatske estrade, kao što su Dino Merlin (pjevač i tekstopisac), Fahrudin Pecikoza (tekstopisac), Marina Tucaković (pjevačica i tekstopisac), Edo Mulahalilović (tekstopisac i kompozitor), Alka Vuica (pjevačica i tekstopisac) i mnogi drugi. Ove pjesme su samo mali dio iz repertoara grupe Hari Mata Hari, koja je dotad objavila deset studijskih i sedam kompilacijskih albuma. Kao i na prethodnim albumima, u "Zlatnoj kolekciji" zastupljene su življe plesne pop pjesme i balade sa primjesama bosanskohercegovačke narodne muzike, koje su uvijek bile dio pjevačkog repertoara Hajrudina Varešanovića, pjevača i predvodnika ovog pop sastava. Album "Zlatna kolekcija" objavljen je dvije godine nakon studijskog albuma "Zakon jačega".